CELEX: 
Language: fi
Date: 2020-10-28 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2018/841 liitteen IV muuttamisesta niiden metsien vertailutasojen vahvistamiseksi, joita jäsenvaltioiden on sovellettava kaudella 2021–2025

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Maankäytöstä, maankäytön muutoksesta ja metsätaloudesta aiheutuvien kasvihuonekaasujen päästöjen ja poistumien sisällyttämisestä vuoteen 2030 ulottuviin ilmasto- ja energiapolitiikan puitteisiin sekä asetuksen (EU) N:o 525/2013 ja päätöksen N:o 529/2013/EU muuttamisesta 30. toukokuuta 2018 annettu Euroopan parlamentin ja neuvoston asetus (EU) 2018/841
                  1
                on olennainen osa unionin pyrkimyksiä vähentää kasvihuonekaasujen kokonaispäästöjä vähintään 40 prosenttia vuoteen 2030 mennessä. 
            
            
               Asetuksella (EU) 2018/841 sisällytetään ensimmäistä kertaa metsätalouden ja muiden maankäytön alojen päästöt ja poistumat unionin ilmastopolitiikkaan kaudeksi 2021–2030. Jäsenvaltioiden on sen vuoksi varmistettava, että maankäytöstä, maankäytön muutoksesta ja metsätaloudesta aiheutuvat kirjatut kasvihuonekaasupäästöt kompensoidaan poistamalla ilmakehästä vähintään vastaava määrä hiilidioksidia. 
            
            
               Asetuksessa (EU) 2018/841 vahvistetaan tilinpitosäännöt, jotka koskevat asetuksen (EU) 2018/841 2 artiklassa tarkoitetuista maankäyttöön liittyvistä tilinpitoluokista aiheutuvia päästöjä ja poistumia jäsenvaltioiden alueilla. Asetuksen (EU) 2018/841 8 artiklassa vahvistetut tilinpitosäännöt koskevat maankäyttöön liittyvän tilinpitoluokan ”hoidettu metsämaa” päästöjä ja poistumia. Artiklassa vahvistetaan metsien vertailutasojen määrittämistä koskevat säännöt ja määritellään menettely, jolla metsien vertailutasot sisällytetään asetuksen (EU) 2018/841 liitteeseen IV kausien 2021–2025 ja 2026–2030 osalta.
            
            
               Asetuksen (EU) 2018/841 8 artiklan 3 kohdassa edellytetään ensimmäisen tilinpitokauden (2021–2025) osalta, että jäsenvaltiot määrittävät metsien vertailutasonsa ja toimittavat sen komissiolle osana kansallista metsätalouden tilinpitosuunnitelmaansa 31. joulukuuta 2018 mennessä. 
            
            
               Asetuksen (EU) 2018/841 8 artiklan 6 kohdan mukaan komissio tekee jäsenvaltioiden kansallisista metsätalouden tilinpitosuunnitelmista teknisen arvioinnin sen selvittämiseksi, ovatko ehdotetut metsäalan vertailutasot asetuksen (EU) 2018/841 8 artiklan 4 ja 5 kohdassa sekä 5 artiklan 1 kohdassa vahvistettujen periaatteiden ja vaatimusten mukaisia. Lisäksi komissio kuulee jäsenvaltioiden nimeämiä asiantuntijoita, kansalaisyhteiskuntaa ja sidosryhmiä. Asetuksen (EU) 2018/841 johdanto-osan 18 kappaleen mukaan teknisen arvioinnin olisi perustuttava ilmastonmuutosta koskevan Yhdistyneiden kansakuntien puitesopimuksen (UNFCCC) yhteydessä toteutettavien asiantuntijatarkastusten hyviin käytäntöihin ja kokemuksiin. Teknisen arvioinnin tuloksista kerrottiin pysyvälle metsäkomitealle sen 20. syyskuuta 2019 pidetyssä 154. kokouksessa.
            
            
               Asetuksesta (EU) 2018/841 käytyjen neuvottelujen yhteydessä komissio sitoutui Euroopan parlamentille osoitetussa asiantuntijoiden osallistumista koskevassa lausunnossa perustamaan asetuksen (EU) 2018/841 8 artiklan 6 kohdan asianmukaisen täytäntöönpanon varmistamiseksi teknistä arviointia käsittelevän komission asiantuntijaryhmän. Komissio totesi erityisesti, että asiantuntijaryhmään olisi kuuluttava yksityishenkilöinä nimitettyjä henkilöitä, jotka toimivat riippumattomasti ja yleisen edun nimissä. 
            
            
               Asetuksen 8 artiklassa vahvistetaan lisäksi selkeä aikataulu ja kuvataan muita toimia, joita jäsenvaltioiden ja komission on toteutettava ennen kuin metsien vertailutasot vahvistetaan delegoiduilla säädöksillä. Tällaisia toimia ovat esimerkiksi teknisten suositusten antaminen ja julkaiseminen sekä ehdotettujen vertailutasojen tarkistaminen. 
            
            
               Asetuksen 8 artiklan 8 ja 9 kohdassa siirretään komissiolle valta antaa delegoituja säädöksiä, joilla muutetaan asetuksen (EU) 2018/841 liitettä IV niiden metsien vertailutasojen vahvistamiseksi, joita jäsenvaltioiden on sovellettava kaudella 2021–2025. Asetuksen 8 artiklan 10 kohdassa edellytetään, että komissio antaa kautta 2021–2025 koskevat delegoidut säädökset 31. lokakuuta 2020 mennessä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio perusti 30. lokakuuta 2018 maankäyttöä, maankäytön muutosta ja metsätaloutta käsittelevän asiantuntijaryhmän (LULUCFEG),
                  2
                jonka tehtävänä on auttaa komissiota 8 artiklan 6 kohdassa tarkoitettujen kansallisten metsätalouden tilinpitosuunnitelmien teknisessä arvioinnissa. LULUCFEGiin kuuluu 10 yksityishenkilönä toimivaa jäsentä, 5 jäsentä tutkimuslaitoksista ja kansalaisjärjestöistä, 27
                  3
                jäsentä jäsenvaltioiden toimivaltaisista viranomaisista (enintään 2 edustajaa viranomaista kohti), 3 jäsentä muista julkisyhteisöistä ja kolmansista maista sekä 7 tarkkailijaa. LULUCFEGin kokoonpano ja pöytäkirjat löytyvät komission asiantuntijaryhmien ja muiden vastaavanlaisten elinten rekisteristä.
                  4
               
            
            
               LULUCFEG piti neljä kokousta, ja sitä kuultiin tästä delegoidun säädöksen luonnoksesta kirjallisesti. LULUCFEG piti 6. helmikuuta 2019 ensimmäisen kokouksensa ja sopi työskentelymenetelmistään. Kokouksessaan 1.–12. huhtikuuta 2019 LULUCFEG analysoi kaikkia jäsenvaltioiden toimittamia kansallisia metsätalouden tilinpitosuunnitelmia ja arvioi ehdotettuja metsäalan vertailutasoja. Asiantuntijaryhmän lausunnot ja kokouksen pöytäkirja ovat julkisesti saatavilla.
                  5
                Asiantuntijaryhmä kokoontui uudelleen 2. ja 3. lokakuuta 2019 keskustellakseen usein esiintyvistä teknisistä ongelmista ja ehdottaakseen niihin ratkaisuja. Kokouksessaan 26. ja 27. toukokuuta 2020 LULUCFEG keskusteli komission arviosta, jossa tarkasteltiin tarkistettuja kansallisia metsätalouden tilinpitosuunnitelmia, mukaan luettuina tarkistetutut metsien vertailutasot sekä delegoidussa säädöksessä vahvistettavat vertailutasot. LULUCFEG antoi tukensa komission näkemyksille ja toimille.
            
            
               Lopuksi LULUCFEGia kuultiin delegoidun asetuksen luonnoksesta kirjallisesti 22. kesäkuuta – 6. heinäkuuta 2020.
            
            
               Parempaa sääntelyä koskevien vaatimusten mukaisesti komissio julkaisi delegoidun asetuksen luonnoksen 17. elokuuta 2020 ja 14. syyskuuta 2020 välisenä aikana saadakseen siitä palautetta. Eri sidosryhmiltä saatiin 35 kommenttia, joita esittivät jäsenvaltioiden viranomaiset, ympäristö- ja kansalaisjärjestöt, tiede- ja tutkimuslaitokset, yritykset ja niiden yhdistykset ja kansalaiset EU:sta ja sen ulkopuolelta. Sidosryhmät panivat merkille, että delegoidun asetuksen hyväksymiseksi on luotu selkeä menettely. Useissa vastauksissa käsiteltiin LULUCF-asetukseen liittyviä yleisiä seikkoja ja ehdotettiin keinoja parantaa poliittista kehystä ottaen huomioon vuoden 2050 tavoitteena oleva ilmastoneutraalisuus ja ilmastonmuutoksen vaikutus metsien selviytymiskykyyn. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidun asetuksen luonnoksella on tarkoitus muuttaa asetuksen (EU) 2018/841 liitettä IV lisäämällä siihen uusi C jakso. Uudessa C jaksossa on taulukko, jossa esitettäviä metsien vertailutasoja jäsenvaltioiden on sovellettava kaudella 2021–2025.
            
            
               KOMISSION DELEGOITU ASETUS (EU) …/…,
            
            
               annettu 28.10.2020,
            
         
         
            
               Euroopan parlamentin ja neuvoston asetuksen (EU) 2018/841 liitteen IV muuttamisesta niiden metsien vertailutasojen vahvistamiseksi, joita jäsenvaltioiden on sovellettava kaudella 2021–2025
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maankäytöstä, maankäytön muutoksesta ja metsätaloudesta aiheutuvien kasvihuonekaasupäästöjen ja -poistumien sisällyttämisestä vuoteen 2030 ulottuviin ilmasto- ja energiapolitiikan puitteisiin sekä asetuksen (EU) N:o 525/2013 ja päätöksen N:o 529/2013/EU muuttamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/841
                  6
                ja etenkin sen 8 artiklan 8 kohdan,
            
            
               sekä katsoo seuraavaa:
            
            
               (1)Jäsenvaltiot ovat toimittaneet komissiolle kansalliset metsätalouden tilinpitosuunnitelmat, mukaan luettuina ehdotetut metsäalan vertailutasot kaudelle 2021–2025.
            
            
               (2)Komissio teki asetuksen (EU) 2018/841 8 artiklan 6 kohdan mukaisesti jäsenvaltioiden toimittamista kansallisista metsätalouden tilinpitosuunnitelmista teknisen arvioinnin sen selvittämiseksi, missä määrin ehdotetut metsäalan vertailutasot oli määritetty kyseisen asetuksen 8 artiklan 4 ja 5 kohdassa sekä 5 artiklan 1 kohdassa vahvistettujen periaatteiden ja vaatimusten mukaisesti.
            
            
               (3)Kuten asetuksen (EU) 2018/841 8 artiklan 6 kohdassa edellytetään, komissio perusti asetuksesta käytyjen neuvottelujen yhteydessä Euroopan parlamentille osoitetussa asiantuntijoiden osallistumista koskevassa lausunnossa antamansa sitoumuksen mukaisesti 30 päivänä lokakuuta 2018 komission asiantuntijaryhmän,
                  7
                jäljempänä ’asiantuntijaryhmä’, avustamaan komissiota teknisen arvioinnin suorittamisessa. Asiantuntijaryhmään kuului muun muassa jäsenvaltioiden nimeämiä asiantuntijoita, yksityishenkilöinä nimitettyjä henkilöitä, jotka toimivat riippumattomasti ja yleisen edun nimissä, sekä tutkimus- ja kansalaisjärjestöjen ja muiden sidosryhmien edustajia. 
            
            
               (4)Asiantuntijaryhmän näkemysten ja teknisen arvioinnin perusteella komissio antoi jäsenvaltioille teknisiä suosituksia, joiden tarkoituksena oli helpottaa ehdotettujen metsäalan vertailutasojen teknistä tarkistamista. Komissio julkaisi tekniset suositukset 18 päivänä kesäkuuta 2019.
                  8
               
            
            
               (5)Kuten asetuksen (EU) 2018/841 8 artiklan 7 kohdassa edellytetään, jäsenvaltiot tarkistivat kansallisia metsätalouden tilinpitosuunnitelmiaan teknisen arvioinnin ja teknisten suositusten perusteella ja ehdottivat joissakin tapauksissa metsäalan vertailutasoja sekä toimittivat nämä tiedot komissiolle. Komissio julkaisi ehdotetut ja tapauksen mukaan tarvittaessa tarkistetut metsäalan vertailutasot 25 päivänä helmikuuta 2020. 
            
            
               (6)Asiantuntijaryhmä katsoi, että metsäalan vertailutasot, joiden sisällyttämistä asetuksen (EU) 2018/841 liitteeseen IV komissio ehdotti, oli määritetty asetuksen (EU) 2018/841 8 artiklan 4 ja 5 kohdassa sekä 5 artiklan 1 kohdassa vahvistettujen periaatteiden ja vaatimusten mukaisesti. 
            
            
               (7)Komission olisi sen vuoksi vahvistettava metsien vertailutasot, joita jäsenvaltioiden on sovellettava kaudella 2021–2025.
            
            
               (8)Tämä asetus on maankäyttöä, maankäytön muutosta ja metsätaloutta käsittelevän komission asiantuntijaryhmän lausunnon mukainen,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) 2018/841 liite IV tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 28.10.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 156, 19.6.2018, s. 1.
               
               
                  
                     (2)
                  
                        Commission expert group on Land Use, Land Use Change and Forestry (LULUCF) (E03638).
               
               
                  
                     (3)
                  
                        Asiantuntijaryhmään kuului Yhdistyneen kuningaskunnan edustajia maan eroamispäivään asti.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        EUVL L 156, 19.6.2018, s. 1. 
               
               
                  
                     (7)
                  
                        Commission expert group on Land Use, Land Use Change and Forestry (LULUCF) (E03638).
               
               
                  
                     (8)
                  
                        Komission yksiköiden valmisteluasiakirja SWD(2019) 213 final, 18. kesäkuuta 2019, Assessment of the National Forestry Accounting Plans.
               
            
      
    ---documentbreak--- 
      
         
         
            
               LIITE 
            
            
               Lisätään asetuksen (EU) 2018/841 liitteeseen IV uusi C jakso seuraavasti:
            
            
               ”C. Metsien vertailutasot, joita jäsenvaltioiden on sovellettava kaudella 2021–2025 
            
            
                     
                        Jäsenvaltio
                     
                  
                  
                     
                        Kaudella 2021–2025 sovellettava metsien vertailutaso hiilidioksidiekvivalenttitonneina vuotta kohti 
                     
                  
               
                     
                        Belgia
                     
                  
                  
                     
                        –1 369 009
                     
                  
               
                     
                        Bulgaria
                     
                  
                  
                     
                        –5 105 986
                     
                  
               
                     
                        Tšekki
                     
                  
                  
                     
                        –6 137 189
                     
                  
               
                     
                        Tanska
                     
                  
                  
                     
                        +354 000
                     
                  
               
                     
                        Saksa
                     
                  
                  
                     
                        –34 366 906
                     
                  
               
                     
                        Viro
                     
                  
                  
                     
                        –1 750 000
                     
                  
               
                     
                        Irlanti
                     
                  
                  
                     
                        +112 670
                     
                  
               
                     
                        Kreikka
                     
                  
                  
                     
                        –2 337 640
                     
                  
               
                     
                        Espanja
                     
                  
                  
                     
                        –32 833 000
                     
                  
               
                     
                        Ranska
                     
                  
                  
                     
                        –55 399 290
                     
                  
               
                     
                        Kroatia
                     
                  
                  
                     
                        –4 368 000
                     
                  
               
                     
                        Italia
                     
                  
                  
                     
                        –19 656 100
                     
                  
               
                     
                        Kypros
                     
                  
                  
                     
                        –155 779
                     
                  
               
                     
                        Latvia
                     
                  
                  
                     
                        –1 709 000
                     
                  
               
                     
                        Liettua
                     
                  
                  
                     
                        –5 164 640
                     
                  
               
                     
                        Luxemburg
                     
                  
                  
                     
                        –426 000
                     
                  
               
                     
                        Unkari
                     
                  
                  
                     
                        –48 000
                     
                  
               
                     
                        Malta
                     
                  
                  
                     
                        –38
                     
                  
               
                     
                        Alankomaat
                     
                  
                  
                     
                        –1 531 397
                     
                  
               
                     
                        Itävalta
                     
                  
                  
                     
                        –4 533 000
                     
                  
               
                     
                        Puola
                     
                  
                  
                     
                        –28 400 000
                     
                  
               
                     
                        Portugali
                     
                  
                  
                     
                        –11 165 000
                     
                  
               
                     
                        Romania
                     
                  
                  
                     
                        –24 068 200
                     
                  
               
                     
                        Slovenia
                     
                  
                  
                     
                        –3 270 200
                     
                  
               
                     
                        Slovakia
                     
                  
                  
                     
                        –4 827 630
                     
                  
               
                     
                        Suomi
                     
                  
                  
                     
                        –29 386 695
                     
                  
               
                     
                        Ruotsi
                     
                  
                  
                     
                        –38 721 000
                     
                  
               
                     
                        Yhdistynyt kuningaskunta
                     
                  
                  
                     
                        –20 701 550
                     
                  
               
               ”